
RAPORT

asupra proiectului de Lege privind aprobarea Ordonanţei de urgenţă a Guvernului nr. 65/2004 pentru modificarea Codului de procedură civilă


În conformitate cu prevederile art. 89  şi 107 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere, în fond, în procedură de urgenţă, cu proiectul de Lege privind aprobarea Ordonanţei de urgenţă a Guvernului nr. 65/2004 pentru modificarea Codului de procedură civilă, trimis cu adresa nr. P.L.x.- 597 din 4 octombrie 2004, înregistrată sub nr. 31/ 894  din 5 octombrie 2004.

Potrivit prevederilor art. 75 din Constituţia României şi ale art. 86 alin. 3 pct. 2, competenţa decizională în cazul acestui proiect de lege aparţine Camerei Deputaţilor.
Proiectul de Lege a fost adoptat de Senat în şedinţa din 30 septembrie  2004.

Consiliul Legislativ  a avizat favorabil proiectul de ordonanţă de urgenţă, conform avizului nr. 1501/08.09.2004.

Proiectul de lege supus dezbaterii are ca obiect de reglementare aprobarea Ordonanţei de urgenţă a Guvernului care priveşte modificarea unor texte din Codul de procedură civilă, având ca finalitate asigurarea unei anume celerităţi în judecarea cauzelor civile şi degrevarea Înaltei Curţi de Casaţie şi Justiţie de judecarea unor recursuri ce nu caracterizează atribuţiile acestei Curţi.

În conformitate cu prevederile art. 60 din Regulamentul Camerei Deputaţilor, membrii comisiei  au examinat proiectul de lege mai sus menţionat, în şedinţa din  6 octombrie 2004. La lucrările şedinţei au participat, în calitate de invitaţi, doamna Lidia Bărbulescu, vicepreşedinte a Înaltei Curţi de Casaţie şi Justiţie şi doamna Cristina Ieremia, şef serviciu, din partea Ministerului Justiţiei.


       În urma dezbaterii, membrii comisiei au hotărât, cu unanimitate de voturi, ca proiectul de Lege privind aprobarea Ordonanţei de urgenţă a Guvernului nr. 65/2004 pentru modificarea Codului de procedură civilă, să fie supus, spre dezbatere şi adoptare plenului Camerei Deputaţilor, în forma adoptată de Senat la 30 septembrie 2004.

      Din numărul total de 23 membri ai Comisiei juridice, de disciplină şi imunităţi au participat la şedinţă 19 deputaţi.

      În raport de obiectul şi conţinutul său, proiectul de lege face parte din categoria legilor organice.

